РЕГЛАМЕНТ (ЕС) 2023/163 НА КОМИСИЯТА

от 18 януари 2023 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ДДТ и оксатиапипролин във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 16 от него,

като има предвид, че:

(1) Максимално допустимите граници на остатъчни вещества (МДГОВ) за оксатиапипролин са определени в приложение II към Регламент (ЕО) № 396/2005. МДГОВ за ДДТ са определени в приложение II и в част Б от приложение III към посочения регламент в зависимост от продукта.

(2) За оксатиапипролин, използван в Съединените американски щати за боровинки, бе подадено заявление за допустимост на вноса в съответствие с член 6, параграфи 2 и 4 от Регламент (ЕО) № 396/2005. Заявителят предостави данни, от които е видно, че одобрените видове употреба на посоченото вещество при тази култура в Съединените щати водят до по-високи стойности на остатъчни вещества от разрешената с Регламент (ЕО) № 396/2005 МДГОВ и че е необходимо да бъде определена по-висока МДГОВ, за да се избегнат пречките пред търговията при вноса на посочената култура в ЕС.

(3) В съответствие с член 8 от Регламент (ЕО) № 396/2005 посоченото заявление бе подложено на оценка от съответната държава членка и докладът за оценка бе изпратен на Комисията.

(4) Европейският орган за безопасност на храните („Органът“) разгледа заявлението и доклада за оценка, като обърна по-специално внимание на рисковете за потребителите, а когато бе приложимо — и за животните, и даде обосновано становище по предложената МДГОВ (2). Той изпрати становището си до заявителя, до Комисията и до държавите членки и ги направи общодостъпни.

(5) Органът стигна до заключението, че са изпълнени всички изисквания във връзка с изчерпателността на подадените данни и че поисканото от заявителя изменение на МДГОВ е приемливо с оглед на безопасността на потребителите въз основа на оценка на експозицията на потребителите за 27 конкретни групи европейски потребители. При това Органът взе предвид най-актуалната информация относно токсикологичните свойства на веществото. Риск от превишаване на допустимата дневна доза или на острата референтна доза не бе установен нито при дългосрочната експозиция на посоченото вещество чрез консумация на всички хранителни продукти, които биха могли да го съдържат, нито при краткосрочната експозиция, дължаща се на прекомерна консумация на съответния продукт.

(6) Въз основа на обоснованото становище на Органа и като се вземат под внимание факторите от значение, изброени в член 14, параграф 2 от Регламент (ЕО) № 396/2005, се счита, че предложеното изменение на МДГОВ отговаря на изискванията на член 14, параграф 2 от Регламент (ЕО) № 396/2005.

(7) Що се отнася до ДДТ, това активно вещество е устойчив органичен замърсител (УОЗ) и като такова пускането на пазара и употребата на продукти за растителна защита, които го съдържат, е забранено с Директива 83/131/ЕИО на Комисията (3). Независимо от това, въпреки факта, че ДДТ вече не се използва в Съюза, веществото все още може да бъде открито в много ниски граници в някои растителни и животински продукти поради устойчивостта му в околната среда. Поради това с Регламент (ЕО) № 149/2008 на Комисията (4) са определени МДГОВ за ДДТ за всички продукти от растителен и животински произход. В посочения регламент МДГОВ за свински продукти (включително отглеждани в стопанства диви свине) са определени на 1 mg/kg, а МДГОВ за диви сухоземни животни (които включват диви свине) — на 0,05 mg/kg.

(8) Органът предостави на Комисията данни от мониторинга за периода от 2016 до 2020 г., от които е видно, че остатъчни вещества от ДДТ се срещат в продукти от диви свине в граница, по-висока от настоящата МДГОВ за диви сухоземни животни, но в същия порядък като настоящата МДГОВ, определена за свине. Въз основа на най-новите данни от мониторинга, които отразяват нивата на устойчивост на веществото в околната среда, и за да се постигне последователност в правоприлагащите действия от страна на държавите членки, е целесъобразно съществуващата МДГОВ за ДДТ при диви свине да бъде приведена в съответствие с МДГОВ за посоченото вещество при свине.

(9) Поради това Регламент (ЕО) № 396/2005 следва да бъде съответно изменен.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 18 януари 2023 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са публикувани на следния уебсайт: http://www.efsa.europa.eu..

Reasoned Opinion on the setting of an import tolerance for oxathiapiprolin in blueberries (Обосновано становище за определяне на допустима за целите на вноса стойност за оксатиапипролин при боровинки). EFSA Journal (Бюлетин на ЕОБХ), 2022 г.;20(5):7347.

(3) Директива 83/131/ЕИО на Комисията от 14 март 1983 г. за изменение на приложението към Директива 79/117/ЕИО на Съвета относно забрана за пускане на пазара и употреба на продукти за растителна защита, съдържащи някои активни вещества (ОВ L 91, 9.4.1983 г., стр. 35).

(4) Регламент (ЕО) № 149/2008 на Комисията от 29 януари 2008 г. за изменение на Регламент (ЕО) № 396/2005 на Европейския парламент и на Съвета чрез въвеждане на приложения II, III и IV, определящи максимално допустимите граници на остатъчни вещества за продукти, обхванати от приложение I към него (ОВ L 58, 1.3.2008 г., стр. 1).